Gilbert Cohen-Séat

Gilbert Cohen-Séat (* 26. júl 1907, Sétif, Alžírsko† 12. jún 1980, Paríž) bol francúzsky filmový teoretik, spolutvorca francúzskej filmológie židovského pôvodu.

Napriek tomu, že jeho koncepcie boli niekedy príliš zjednodušené, priniesol zásadný impulz do filmovej teórie. Zdôraznil potrebu chápať film v širokých súvislostiach, ako kultúrny, spoločenský a umelecký jav. Tým pripravil pôdu pre neskoršie semiotické bádanie aj pre ranú kritiku Cahiers du cinéma.

 Život 
Narodil sa 26. júla 1907 v Sétife v Alžírsku. Jeho otec bol hlavným rabínom v Bordeaux. Po štúdiu na gymnáziu a na Filozofickej fakulte v Bordeaux a neskôr v Paríži sa od roku 1929 venoval žurnalistike a postupne sa začal orientovať na problematiku komunikácie a umeleckých foriem. Jeho teoretické úvahy našli po druhej svetovej vojne živnú pôdu v kultúrnom prostredí.

V septembri 1946 založil Francúzske združenie pre filmologický výskum (Association française pour la recherche filmologique), ktorého vedenia sa zúčastnili mnohí významní tvorcovia a teoretici. O rok neskôr začal vychádzať časopis Revue internationale de filmologie, ktorý Cohen-Séat redigoval do roku 1952. Jeho program sa opieral o tézy z jeho Essai. Kládol dôraz na experimentálny výskum, dejiny filmovej techniky i porovnávaciu analýzu filmu s inými umeleckými jazykmi, predovšetkým s verbálnym jazykom. Časopis vychádzal až do začiatku šesťdesiatych rokov, v roku 1962 bol premenovaný na Ikon a prešiel pod Inštitút „Agostino Gemelli“ v Miláne, kde Cohen-Séat pôsobil v redakčnej rade. Popri tom rozvíjal ďalšie iniciatívy. V roku 1947 zorganizoval Prvý medzinárodný kongres filmológie a na Sorbonne založil Inštitút filmológie (Institut de Filmologie), ktorému do roku 1963 predsedal. Zomrel v roku 1980.

 Dielo 
Cohen-Séat zdôrazňoval, že namiesto náhodnej publicistickej kritiky a praktickej skúsenosti treba vybudovať komplexný teoretický systém, ktorý je možné rekonštruovať prostredníctvom osvedčených vedeckých prístupov. Film totiž podľa neho nemožno chápať izolovane, ale v prepojení so spoločenskou, historickou a umeleckou realitou.

V roku 1946 vydal dielo Essai sur les principes d’une philosophie du cinéma s predhovorom Henriho Laugiera, profesora na Sorbonne, ktoré vzbudilo veľkú pozornosť. Už od prvých strán upozorňoval na zložitú, mnohovrstevnú povahu filmového sveta a vyzdvihoval potrebu systematického, organického prístupu. Preto navrhoval vytvorenie novej „vedy o filme“filmológie, teda filozofie filmu, ktorá by systematicky skúmala jeho špecifické javy.

Takto koncipovaný výskum si podľa neho vyžadoval spoluprácu viacerých disciplínestetiky, psychoanalýzy, lingvistiky či psychológie. Len tak sa dalo prekonať jednostrannosť a subjektívnosť dovtedajšej filmovej kritiky. Cohen-Séat rozlišoval dva základné okruhy javov: „filmové fakty“ a „kinematografické fakty“. Prvé označujú umelecký prejav života a fantázie prostredníctvom obrazov a zvukov, a preto vyžadujú humanitný a estetický prístup. Druhé znamenajú sprostredkovanie rôznorodých obsahov (myšlienok, pocitov, emócií) cez špecifické filmové formy. V konkrétnom diele sa tieto dve roviny prelínajú a nadväzujú na spoločenský a kultúrny kontext.

Hoci jeho výklady pôsobia miestami naivne a chýba im vedecká presnosť, výrazne presadzoval potrebu vytvoriť „filmologickú nomenklatúru“, teda presnejší technický jazyk nezávislý od vágnych termínov bežnej kritiky. K jeho zásadným tézam patrila aj požiadavka striktne oddeľovať teóriu od samotnej filmovej praxe, hoci sám sa nevyhol produkčnej činnosti (napríklad sa podieľal na filme L’amant de lady Chatterley, 1955, v réžii Marca Allégreta).

V spolupráci s Pierrom Fougeyrollasom vydal knihu L’action sur l’homme: cinéma et télévision (1961), v ktorej skúmali televíziu v súvislosti s jej vplyvom na človeka a spoločnosť.

Výber:
 Esej o princípoch filozofie filmu (Essai sur les principes d’une philosophie du cinéma, 1946)
 Aktuálny problém filmu a vizuálnej informácie (Problèmes du cinéma et de l’information visuelle, 1961)

 Referencie 

Kategória:Francúzski vedci
Kategória:Francúzski spisovatelia
Kategória:Francúzski filmoví režiséri
Kategória:Francúzski filmoví producenti
Kategória:Francúzski novinári
Kategória:Francúzske osobnosti židovského pôvodu
Kategória:Francúzske osobnosti alžírskeho pôvodu